text: Bøde til firmaet Louis Poulsen 
  14 september 2010 kl. 12.40
  Lampeproducenten Louis Poulsen i Vejen dikterede forhandlernes salgspriser. Det er ulovligt og koster nu en bøde på 1,3 million kroner.
  
   
  Det er ulovligt for en virksomhed at diktere, hvilken pris forhandleren skal tage for deres varer. Det må lampeproducenten Louis Poulsen nu lære på den hårde måde.
   Virksomheden har accepteret en bøde på 1,3 million kroner for at have brudt konkurrenceloven, oplyser Konkurrence- og Forbrugerstyrelsen.
   
  
  Leverancer ville stoppe 
  Louis Poulsen Lighting har anerkendt, at virksomheden i fire tilfælde i perioden fra 2004-2009 meddelte forhandlere af deres produkter, at de ville standse leverancerne, hvis ikke priserne blev rettet ind efter Louis Poulsens faste prispolitik.
  Det er i strid med Konkurrencelovens forbud mod bindende videresalgspriser, og derfor rejste Statsadvokaten for Særlig Økonomisk Kriminalitet (SØK) tiltale mod virksomheden efter en anmeldelse fra Konkurrencestyrelsen.
  